**Nikolaj Bodurov** (bulgarsk: Николай Бодуров, født 30. mai 1986 i Blagoevgrad) er en bulgarsk fotballspiller som spiller i forsvar for den engelske klubben Fulham FC. Han har tidligere spilt for klubbene PFC Pirin Blagoevgrad og PFC Litex Lovetj. Bodurov har spilt flere landskamper for Bulgarias herrelandslag og på aldersbestemte landslag.

Klubbkarriere
-------------

Bodurov startet sin fotballkarriere hos hjemklubben PFC Pirin Blagoevgrad, hvor han fikk sin førstelagsdebut på seniornivå i B PFG den 8. august 2004. I hans første sesong spilte han 34 kamper på nivå to i bulgarsk fotball. Hans første seriemål for Pirin Blagoevgrad kom under 2007/2008-sesongen, hvor han scoret kampens eneste mål i bortekampen mot PFC Vidima-Rakovski Sevlievo den 27. oktober 2007. Frem til sommeren 2009 fikk Bodurov totalt 104 seriekamper for Pirin Blagoevgrad.

I juli 2009 meldte han overgang til PFC Litex Lovetj, hvor han skrev under på en fireårskontrakt. Hans førstelagsdebut kom i den bulgarske supercupen mot Levski Sofia den 1. august 2009, en kamp som Litex Lovetj tapte 0–1. Bodurov fikk sin første seriekamp for klubben den 30. august hjemme mot PFC Montana, en kamp som endte 3–0. Hans første seriemål for Litex Lovetj kom i hjemmekampen mot OFC Sliven 2000 den 25. mars 2010 (1–0). I hans første sesong for klubben spilte han totalt 18 seriekamper på høyrebacken, og kunne ved sesongslutt ta sitt første seriemesterskap i A PFG.

Den 20. desember 2010 ble han kåret til årets forsvarsspiller i A PFG i 2010, og ved slutten av 2010/2011-sesongen var han med på å vinne klubbens andre seriemesterskap på rad. Frem til sommeren 2014 spilte han 109 seriekamper og noterte seg for åtte seriemål for Litex Lovetj. Den 1. august 2014 skrev han under en treårskontrakt med den engelske klubben Fulham FC, som var i Football League Championship.

Landslagskarriere
-----------------

Bodurov fikk sin landslagsdebut for Bulgarias herrelandslag i EM-kvalifiseringskampen borte mot Wales den 8. oktober 2010. Den 9. september 2014 ble han for første gang utnevnt til kaptein i EM-kvalifiseringskampen borte mot Aserbajdsjan (1–2). Hans første mål for Bulgaria kom under samme kvalifisering i bortekampen mot Norge den 13. oktober 2014 (2–1).

Meritter
--------

Litex Lovetj
* A PFG (2): 2009/2010, 2010/2011
* Den bulgarske supercupen (1): 2010

Referanser
----------

1. ↑  Dariknews.bg – Литекс взе Бодуров от Пирин (Publisert 5. juli 2009, besøkt 18. oktober 2014)
2. ↑  Soccerway.com – A PFG 2009, Lovech vs. Montana 3-0 (Besøkt 18. oktober 2014)
3. ↑  Gong.bg – Трудно, но заслужено – Литекс стигна до минимален успех срещу Сливен (Av Emil Eftimov. Publisert 25. mars 2010, besøkt 18. oktober 2014)
4. ↑  Webcafe.bg – Годината на Бодуров (Av Ivaylo Stoimenov. Publisert 23. desember 2010, besøkt 18. oktober 2014)
5. ↑  BBC.com – Nikolay Bodurov: Fulham sign Bulgarian international (Publisert 1. august 2014, besøkt 18. oktober 2014)
6. ↑  UEFA.com – UEFA Euro 2012, Qualifying round (Group G), Wales 0-1 Bulgaria (Besøkt 18. oktober 2014)
7. ↑  UEFA.com – UEFA Euro 2016, Qualifying round (Group H), Azerbaijan 1-2 Bulgaria (Besøkt 18. oktober 2014)
8. ↑  Fotball.no – Kampfakta 2014 Norge - Bulgaria 2-1 (Besøkt 18. oktober 2014)

Eksterne lenker
---------------

* (en) Nikolaj Bodurov – FIFA Rediger på Wikidata

* (en) Nikolaj Bodurov – UEFA Rediger på Wikidata

* (en) Nikolaj Bodurov – Transfermarkt Rediger på Wikidata

* (en) Nikolaj Bodurov – national-football-teams.com Rediger på Wikidata

* (en) Nikolaj Bodurov – FootballDatabase.eu Rediger på Wikidata

* (en) Nikolaj Bodurov – Soccerway Rediger på Wikidata

* (en) Nikolaj Bodurov – EU-Football.info Rediger på Wikidata

* (en) Nikolaj Bodurov – FBref Rediger på Wikidata
* Spillerprofil hos VI.nl